b"\n_START_ARTICLE_\nPedro Mascarenhas\n_START_SECTION_\nBiografia\n_START_PARAGRAPH_\nGr\xc3\xa0cies a l'impuls donat als viatges d'exploraci\xc3\xb3 amb la fundaci\xc3\xb3, el 1499, de la Casa da \xc3\x8dndia, destinada a controlar el comer\xc3\xa7 colonial amb l'\xc3\x8dndia, Mascarenhas, fill d'una rica fam\xc3\xadlia, va reunir una flota de vaixells amb qu\xc3\xa8 va emprendre una s\xc3\xa8rie de viatges d'exploraci\xc3\xb3 i comer\xc3\xa7 d'esp\xc3\xa8cies a la costa del nord d'\xc3\x80frica i Mo\xc3\xa7ambic._NEWLINE_A finals de 1511, quan es trobava a les proximitats del cap de Bona Esperan\xc3\xa7a, l'aixecament de la regi\xc3\xb3 de Goa, probablement instigats per Adil Shah, que volia alliberar la pen\xc3\xadnsula \xc3\x8dndia del govern de Albuquerque i els portuguesos, va fer que Mascarenhas prengu\xc3\xa9s la iniciativa de separar-se de la flota per trobar una manera m\xc3\xa9s r\xc3\xa0pida d'arribar a l'\xc3\x8dndia. En aquell moment el cam\xc3\xad cap a l'\xc3\x8dndia seguia la costa oriental d'\xc3\x80frica fins a la costa de Malabar. Mascarenhas va emprendre rumb a l'est en aig\xc3\xbces desconegudes i va descobrir algunes illes, com l'Illa de Rodrigues, i en va batejar d'altres, com l'Illa de la Reuni\xc3\xb3 o Maurici, que va anomenar-la Cerne. El 1528 el tamb\xc3\xa9 navegant portugu\xc3\xa8s Diogo Rodrigues va batejar l'arxip\xc3\xa8lag amb el nom d'illes Mascarenyes._NEWLINE_Mascarenhas va servir com a capit\xc3\xa0 general de la col\xc3\xb2nia portuguesa de Malaca entre 1525 i 1526. De les seves activitats posteriors, iniciades gr\xc3\xa0cies al prestigi del seu viatge i els seus descobriments, se sap que va participar en una expedici\xc3\xb3 a Tun\xc3\xadsia el 1535 i que va representar els interessos portuguesos davant la Santa Seu despr\xc3\xa9s del seu nomenament com a ambaixador del rei Joan III de Portugal el 1538. El 1538 Mascarenhas va servir a la flota del tercer virrei portugu\xc3\xa8s de les \xc3\x8dndies, Garcia de Noronha. _NEWLINE_El 1554 Mascarenhas va ser nomenat virrei de l'\xc3\x8dndia portuguesa, exercint el seu c\xc3\xa0rrec des de Goa, la capital de les possessions portugueses a \xc3\x80sia. Se suposa que va morir nou mesos m\xc3\xa9s tard a la mateixa ciutat, el 1555, als 71 anys. Va ser succe\xc3\xaft en el virregnat per Francisco Barreto."